Վրեժ Կիրակոսյան

Վրեժ Սարիբեկի Կիրակոսյան (), հայ նկարիչ, գրող և մոտիվացիոն հռետոր։

Կենսագրություն 
Վրեժ Կիրակոսյանը ծնվել է Երևանում՝ Սարիբեկ և Տատյանա Կիրակոսյանների ընտանիքում։ Կիրակոսյանների հինգերորդ երեխան է։ Հայրը ազատազրկվել է, երբ Վրեժը 6 տարեկան է եղել, հետագայում ևս մի քանի անգամ բանտարկվել է և մահացել է 2004 թվականին ալկոհոլի չարաշահումից։ Մայրը միայնակ է մեծացրել երեխաներին։ Ի տարբերություն այժմ ապրող հաշմանդամություն ունեցող այլ մոտիվացիոն հռետորների (Նիք Վույչիչ, Լիզա Վելասկես, Կլաուդիո Օլիվեյրա) Վրեժը մեծացել է անապահով ընտանիքում, չի ունեցել բժշկական և սոցիալ-մանկավարժական խնամք։

Վրեժը առողջ է ծնվել, բայց ութ ամսական հասակում բարձրությունից անհաջող ընկել է, վնասել ողնուղեղը և կորցրել է քայլելու, իսկ 12 տարեկանում՝ սողալու հնարավորությունը։ 30 տարեկանում միայն աջ ձեռքի մասնակի շարժունակություն է մնացել։ Վրեժը մանկապարտեզ և դպրոց չի հաճախել։ Նրա հետ չեն աշխատել ո'չ սոցիալական ծառայության աշխատակիցները, ո'չ բժիշկները, ո'չ էլ ծնողները։ Վրեժը ինքնուրույն սովորել է գրել, կարդալ, նկարել։ Լինելով այն միջավայրում, որտեղ միայն հիմնական ֆիզիոլոգիական կարիքներն են հոգացվել, Վրեժը բացառապես սեփական ոգու և մտքի ուժի շնորհիվ հաղթահարել է հոգեբանական բազմաթիվ խնդիրներ։ 2011 թվականին 28-ամյա Վրեժը դիմել է հանրությանը՝ խնդրելով գումար՝ իր հետազոտության համար։ 2012 թվականին առաջին անգամ բժշկական հետազոտություն է անցել Իսրայելի կլինիկաներից մեկում, որտեղ նրան ախտորոշել են երկրորդ տեսակի ողնուղեղային ամիոտրոֆիա, ծանր աստիճանի ֆիքսված կիֆոսկոլիոզ, թոքերի ռեստրիկտիվ հիվանդություն, ապահամակշռման փուլի սկիզբ։

Վրեժը այժմ նկարում է, գրում գրքեր և զբաղվում է մոտիվացիոն հռետորությամբ։

Ստեղծագործական կյանք 
Վրեժը ինքնուս նկարիչ է։ Փոքր տարիքից նկարել է և քանդակել։ Սկզբում ծեփել է պլաստիլինից, ապա շարունակել կավով։ Հնարավորություն չունենալով շփվել այլ նկարիչների հետ, չունենալով ուսումնական գրականություն, փորձելով ու սխալվելով ստեղծել է մարդու մարմնի համաչափության ու ծավալների պատկերման իր սիստեմը։

Երիտասարդ տարիքում գերադասել է աշխատել ջրաներկով և մատիտով։ 17 տարեկանից գումար է վաստակել միայն նկարելով։ Ստացել է դիմանկարների և կիսաաբստրակտ նկարների պատվերներ։ 20 տարեկանից սովորել է նկարել յուղաներկով, ակրիլով և պաստելով։

Վրեժի նկարները գտնվում են Հայաստանի, Ռուսաստանի, ԱՄՆ, Մեծ Բրիտանիայի, Չինաստանի, Ֆրանսիայի, Բելառուսի, Ուկրաինայի մասնավոր հավաքածուներում։ Վրեժ Կիրակոսյանը որպես սահմանափակ հնարավորություններով նկարիչների մրցույթի հաղթող 2006 թվականին բացել է իր առաջին անհատական ցուցահանդեսը։

2014 թվականի մայիսի 27-ին որպես խոսնակ մասնակցել է միջազգային «Ստեղծագործություն և գեղեցկություն» առցանց-կոնֆերանսին և վարել է յուղանկարչության վարպետության դասը։

2014 թվականի հուլիսի 8-22-ը Մոսկվայի Վերնանդսկու անվան պետական երկրաբանական թանգարանում բացվել է Ռուսաստանում Վրեժի առաջին անհատական ցուցահանդեսը։

Գրականություն

Երկեր

Ծանոթագրություններ 

Հայ նկարիչներ
Հայ գրողներ